ศรีอยุธยาควบรวมบีทีประกันเสร็จไตรมาส3
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ผู้บริหารบริษัท ศรีอยุธยาประกันภัย คาดควบรวมบีทีฯ เสร็จไตรมาส 3 หาก คปภ.อนุมัติ
นายชูศักดิ์ สาลี กรรมการผู้จัดการ บริษัท ศรีอยุธยาประกันภัย (AYUD) เปิดเผยว่า หลังจากที่ประชุมผู้ถือหุ้นมีมติอนุมัติให้เข้าซื้อหุ้นของบริษัท บีทีประกันภัย (บีทีไอ) ซึ่งเป็นบริษัทประกันวินาศภัยจากธนาคารซีไอเอ็มบี ไทย (ซีไอเอ็ม บีที) สัดส่วน 99.99% คิดเป็นมูลค่า 392 ล้านบาท ทางผู้บริหารของทั้งสองบริษัทประกันภัยได้ทำแผนควบรวมกิจการร่วมกัน และยื่นขออนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เมื่อปลายเดือน มิ.ย.ที่ผ่านมา
ทั้งนี้ หาก คปภ.อนุมัติแผน จะมีการชำระราคาซื้อขายหุ้นและควบรวมกิจการให้เสร็จภายในสิ้นไตรมาส 3 นี้ โดยจะโอนทรัพย์สินของศรีอยุธยาประกันภัยไปที่บีทีฯ แล้วเปลี่ยนชื่อบีทีฯ ใหม่ และลูกค้าใหม่จะอยู่ที่บีทีฯ
“ทางศรีอยุธยาประกันภัยจะคืนใบอนุญาตการประกอบธุรกิจประกันต่อ คปภ. เราก็จะใช้คำว่าประกันภัยต่อท้ายไม่ได้ แต่ยังเป็นบริษัทจดทะเบียนในตลาดหลักทรัพย์ และจะเปลี่ยนสภาพเป็นโฮลดิงที่ถือหุ้นบีทีประกันภัย 100%” นายชูศักดิ์ กล่าว
นายชูศักดิ์ กล่าวว่า ส่วนเหตุการณ์ความไม่สงบทางการเมืองในช่วงเดือน เม.ย. และเดือน พ.ค. ไม่กระทบต่อธุรกิจ เนื่องจากรายได้ 50% ของเบี้ยรับรวมจะมาจากสาขา ซึ่งไม่ได้รับผลกระทบ ส่วนในกรุงเทพฯ มีผลกระทบเพียงแค่สำนักงานใหญ่ ซึ่งได้ย้ายไปทำงานที่อื่นชั่วคราว คาดว่าเบี้ยรับรวมจะสามารถเติบโตได้กว่า 10% ตามแผนที่วางไว้
“6 เดือนเบี้ยประกันภัยเติบโตจากทุกช่องทางขายและทุกประเภทของประกัน เพราะเรามีการออกสินค้าใหม่ๆ และปรับปรุงการให้บริการที่รวดเร็วขึ้น” นายชูศักดิ์ กล่าว